<classify> WAFANYAKAZI wa Kampuni ya TanzaniteOne inayochimba madini ya tanzanite katika mgodi wa kitalu C uliopo Mji wa Mirerani wilayani Simanjiro Mkoa wa Manyara, wamesema mgodi huo kwa sasa unahujumiwa na wachimbaji wadogo wanaomiliki migodi ya kitalu B na D. Wafanyakazi hao walisema hayo mbele ya Naibu Waziri wa Madini, Stanslaus Nyongo aliyewatembelea kufahamu changamoto zao, na walisema kwa sasa mgodi wa TanzaniteOne umekuwa shamba la bibi kwani wachimbaji wanachimba ndani ya mgodi huo zaidi ya mita 600 na hakuna hatua zinazochukuliwa dhidi yao. Mmoja wafanyakazi hao wa mgodi huo, Emmanuel Mologa alisema mbali ya matatizo waliyonayo ya kukosa mishahara kwa zaidi ya miezi 22, lakini kubwa lililopo sasa ni kuhujumiwa kwa mgodi huo lulu ya serikali, lakini imetelekezwa kwa wachimbaji kuchimba wanavyotaka bila ya kufuata sharia ya mipaka. Mologa alisema sheria ya mipaka ya madini ya tanzanite iko wazi na inatambua mipaka juu ya mgodi na chini ya mgodi, lakini hilo halipo wala halitambuliki baada ya mgodi huo kufungwa kufanya kazi kwa zaidi ya miaka miwili. Aliiomba serikali kuutunza mgodi wa kitalu C maana madini ya tanzanite ni utambulisho wa nchi kuwa madini hayo yanapatikana nchini katika mji wa Mirerani pekee na sio nchi nyingine. Mfanyakazi huyo alisema mbali ya matatizo yao ya kukosa mishahara, lakini wanajisikia vibaya sana pale wanapoona hujuma zikiendelea kutoka kwa wachimbaji dhidi ya mgodi huo na kuiomba sasa serikali kuchukua hatua dhidi ya wavamizi wanajitajirisha kupita kiasi. Alisema kuna migodi imesimamishwa kufanya kazi kwa madai ya ukaguzi, lakini kuna mgodi jina tunalihifadhi haujasimamishwa na unachimba ndani ya Kampuni ya TanzaniteOne na hakuna kiongozi wa Wizara ya Madini asiyefahamu hilo na wanashindwa kujua kwa nini mgodi huo na wamiliki wake hajawachukuliwi hatua za kisheria.Mgodi wa TanzaniteOne sasa ni shamba la bibi wachimbaji wadogo wadogo wanachimba mgodi huo usiku kwa mchana ndani ya kampuni hiyo na hakuna hatua dhidi ya wahusika, alisema Mologa.Naye Sokota Mbuya alisema wakati umefika wa kila mchimbaji kuchimba kwa kufuata sheria ya mipaka, lakini hilo haliko ndani ya Kampuni ya TanzaniteOne kwani mgodi huo kwa sasa wamiliki wote wa migodi ya kitalu B na D walio mpakani wameingia ndani ya mgodi huo na kuchimba madini.Mbuya alisema kuna baadhi ya migodi ilisimamishwa kufanya kazi na Ofisi ya Madini Mirerani kwa kile kilichoelezwa kukaguliwa kwa migodi, lakini baadhi haijasimamishwa na wanahujumu mgodi wa TanzaniteOne ikiwa ni pamoja na kuharibu miundombinu ya mgodi huo. Aliitaka serikali kuhakikisha inaulinda mgodi wake kama mboni ya jicho kwani sifa ya nchi nje kuhusu madini ya tanzanite ni mgodi huo unaomilikiwa na wawekezaji wazawa na wa nje.Serikali chukueni hatua dhidi ya wavamizi wa mgodi wa TanzaniteOne ikiwemo viongozi wa Wizara ya Madini wanaowaachia wachimbaji kukiuka sheria ya mipaka, alidai Mbuya. Naye Mwenyekiti wa STAMICO, Peter Salanje alisema mbali ya kutaka kutatuliwa tatizo la mishahara la miezi 22 pia wangependa mgodi huo kuheshimika ikiwa ni pamoja na kuwazuia wale wanaovamia mgodi huo.Naibu Waziri Nyongo aliwaeleza wafanyakazi hao kuwa changamoto zao zitashughulikiwa ndani ya miezi mitatu licha ya wakurugenzi wa TanzaniteOne kusema kuwa suala la mishahara litakwisha ndani ya miezi miwili.Aliwataka wafanyakazi kuwa wavumilivu kama walivyovumilia kwa miezi hiyo kwani serikali iko mbioni kurekebisha baadhi ya kasoro zilizopo katika mkataba kati ya TanzaniteOne na serikali ikiwa ni pamoja na kumtafuta mbia mwingine wa kuendesha mgodi huo.  <topic>: kitaifa 